KOMMISSIONENS FORORDNING (EF) Nr. 194/97 af 31. januar 1997 om fastsættelse af grænseværdier for af bestemte forurenende stoffer i levnedsmidler (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, og

ud fra følgende betragtninger:

I henhold til forordning (EØF) nr. 315/93 skal der fastsættes grænseværdier for bestemte forurenende stoffer for at beskytte folkesundheden; disse grænseværdier skal vedtages i form af en ikke-udtømmende EF-liste og kan indeholde grænser for samme forurenende stof i forskellige levnedsmidler samt analysepåvisningsgrænser; det kan tillige angives, hvilke prøveudtagnings- og analysemetoder, der skal anvendes;

for at beskytte folkesundheden bør indholdet af forurenende stoffer holdes på et niveau, som er toksikologisk acceptabelt; indholdet bør nedbringes yderligere, så snart der er muligt ved hjælp af god fremstillingspraksis;

grøntsager er af væsentlig ernæringsmæssig betydning og er vigtige for beskyttelse af folkesundheden; der bør derfor tilskyndes til et øget forbrug heraf ved forbedring af kvaliteten af de produkter, der tilbydes;

nogle medlemsstater har vedtaget eller påtænker at vedtage grænseværdier for nitrat i bestemte grøntsager;

på baggrund af de eksisterende forskelle medlemsstaterne imellem og de konkurrenceforvridninger, som kan blive resultatet deraf, må der træffes EF-foranstaltninger til at sikre markedets enhed samtidig med, at proportionalitetsprincippet respekteres;

særforanstaltninger til bedre overvågning af landbrugets forureningskilder og regler for god praksis kan medvirke til at reducere bestemte grøntsagers indhold af forurenende stoffer, herunder navnlig nitrat;

vejrforholdene, produktionsmetoderne og kostvanerne er meget forskellige fra region til region i EF; grænseværdier for nitrat i grøntsager bør derfor fastsættes forskelligt alt efter sæsonen; desuden bør medlemsstaterne midlertidigt kunne tillade omsætning af salat og spinat, som produceres og skal forbruges på deres område og har et større nitratindhold end det, der er fastsat i bilagets del I, punkt 1.1, men kun såfremt de tilstedeværende mængder er acceptable i henseende til folkesundheden;

salat- og spinatproducenterne i de medlemsstater, som giver en sådan tilladelse, bør gradvis ændre deres dyrkningsmetoder, således at de følger de regler for god praksis, der anbefales på nationalt plan hvorved de efter en overgangsperiode når ned på de størsteindhold, der er fastsat på EF-plan;

der bør hurtigst muligt fastsættes fælles værdier;

det bør ud fra foreliggende videnskabelige data undersøges, om der bør fastsættes størsteindhold for levnedsmidler til spædbørn og småbørn;

levnedsmidler med et indhold af forurenende stoffer, som er lavere end eller lig med de størsteindhold, der er fastsat i bilaget, bør sikres fri omsætning i hele EF;

medlemsstaterne bør træffe passende foranstaltninger til overvågning af levnedsmidlers indhold af forurenende stoffer;

størsteindhold, der er vedtaget på EF-plan, bør tages op til revision i takt med den videnskabelige og tekniske udvikling samt forbedret produktionspraksis;

grænseværdier for salat og spinat bør tages op til revision og eventuelt nedsættes inden den 1. oktober 1998; undersøgelsen vil blive foretaget på grundlag af medlemsstaternes kontrol;

i henhold til artikel 3 i forordning (EØF) nr. 315/93 er Den Videnskabelige Levnedsmiddelkomité blevet hørt om de bestemmelser, der kan indvirke på folkesundheden;

de i denne forordning fastsatte foranstaltninger er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE FORORDNING:

Artikel 1

I denne forordning fastsættes grænseværdier for bestemte forurenende stoffer i forskellige levnedsmidler.

Artikel 2

1. Når de produkter, der er nævnt i bilaget, bringes i omsætning, må de ikke have større indhold af forurenende stoffer end det i bilaget fastsatte.

2. Medlemsstaterne kan i begrundede tilfælde på deres område midlertidigt tillade omsætning af salat og spinat, der produceres og skal forbruges på deres område og har et større nitratindhold end det i bilagets del I, punkt 1.1 fastsatte, såfremt der fastlægges regler for god praksis, som efterhånden fører til overholdelse af de grænseværdier, der er fastsat på EF-plan.

3. Medlemsstaterne underretter hvert år de øvrige medlemsstater og Kommissionen om anvendelsen af stk. 2.

Artikel 3

På grundlag af resultaterne af medlemsstaternes kontrol tager Kommissionen inden den 1. oktober 1998 de grænseværdier, som er fastsat i bilaget for salat og spinat, op til revision; eventuelt nedsættes grænseværdierne.

Artikel 4

De analyse- og prøveudtagningsmetoder, der skal anvendes, er fastsat i bilaget.

Artikel 5

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 15. februar 1997. Som undtagelse fra artikel 2 kan de produkter, der er anført i bilagets del I, punkt 1.2, og som på det tidspunkt, hvor denne forordning tages i anvendelse, allerede er på markedet og ikke er i overensstemmelse med denne forordning, stadig afsættes, indtil lagrene er opbrugt.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 37 af 13. 2. 1993, s. 1.

BILAG

GRÆNSEVÆRDIER FOR STØRSTEINDHOLD AF BESTEMTE FORURENENDE STOFFER I LEVNEDSMIDLER

I. Forurenende stoffer i forbindelse med landbrugsvirksomhed

1. Nitrat

>TABELPOSITION>

>TABELPOSITION>

II. Andre forurenende stoffer

(1) Grænseværdierne gælder ikke for levnedsmidler, der er specielt fremstillet til spædbørn og småbørn.

(2) Medmindre der sker en revision inden den 1. oktober 1998 i henhold til artikel 3.

(3) EFT nr. L 207 af 15. 8. 1979, s. 26.